《偈 其一》
唐代·智常

归宗事理绝，日轮正当午。自在如师子，不与物依怙。

独步四山顶，优游三大路。吹嘘飞禽堕，嚬呻众兽怖。

机竖箭易及，影没手难覆。施张如工使，剪截成尺度。

巧镂万盘名，归宗还似土。语密音声绝，理妙言难措。

弃个耳还聋，取个目还瞽。一镞破三关，分明箭后路。

𢘟怜个丈夫，先天为心祖。

作者简介：唐僧。宪宗元和中居庐山归宗寺，善谈禅要。白居易贬江州司马，素重智常，曾与刺史李渤往访之。卒谥至真禅师。